לאחרונה חזרנו מסוף שבוע ארוך ורגוע מאוד בסלוניקי (Thessaloniki) וסביבותיה. צפון יוון הוא חבל ארץ מצוין לטיולים: הטיסה לשם קצרה, והאזור מציע אתרים מעניינים, נוף יפה, אוכל מצוין, אנשים מאירי פנים ומוזיקה קצבית.
סלוניקי היא העיר השנייה בגודלה ביוון ואחת מערי הנמל החשובות שלה. האווירה בעיר נעימה, ולא ניכרים בה סימני המשבר הכלכלי. בתי אוכל רבים מלאים עד אפס מקום, רשתות החנויות המוכרות לנו מהארץ ומאירופה מלאות בקונים, שלטים רבים מבשרים על פתיחה של חנויות נוספות, ורחובותיה הומי אדם במשך כל שעות היום והלילה. עיר אירופית לכל דבר.
בעיר אין אתרים בעלי שם, אלא אם כן אתם מתעניינים בהיסטוריה של תקומת יוון הנוכחית.
ביקרנו בתצוגה מרהיבה ב-ARCHAEOLOGICAL MUSEUM OF THESSALONIKI שבו ניתן להתרשם ממוצגי הקבר של Philippos II. לצערי לא הספקנו לבקר ב-JEWISH MUSEUM OF THESSALONIKI.
התגוררנו במלון Lazartהמצוין, שממוקם בשכונת מגורים רחוק מן המרכז. החדרים במלון גדולים, ארוחת הבוקר מושלמת ויש בריכה, WI FI מהיר וחנייה חינם.
ובאשר לפן הקולינרי של הטיול, המסעדות בעיר מקיימות את הכלל "ככל שהמסעדה קרובה לים – כך היא בבחינת מלכודת לתיירים", ראו הוזהרתם.
מול המלון שבו התארחנו יש מסעדה טורקית מצוינת בשם Avban (טל' 2310-657437).
מסעדת הדגים Glikanisos זכתה לשבחים בעיתון הארץ ומאז מגיעים אליה סמולנים אוכלי שרצים. כה רבים הסמולנים, עד כי תוכלו לקבל גם תפריט בעברית. האוכל במסעדה יוצא מן הכלל – ממש תאווה לחך. המסעדה ממוקמת בפרבר שאינו מרכזי, ויש חנייה צמודה. אני ממליץ על קישואים ביוגורט ו-Seabass, מנות מעולות (אתר המסעדה: www.glikanisos.gr).
תרבות הבילוי ביוון מתחילה מאוחר, ובהתאם לכך הלחץ במסעדות מתחיל בסביבות 21:00.
כדאי כמובן גם לצאת ולטייל מחוץ לעיר. ביקרנו בכפר Vergina (מרחק שעה נסיעה מסלוניקי) שבו נמצא הקבר של Philippos II, אביו של אלכסנדר מוקדון. הקבר שהתגלה רק בשנות ה-80, שרד למרבה המזל את שודדי הקברים. הוקם שם מוזאון תת-קרקעי מרשים ביותר. בעזרת תאורה מיוחדת מוצגים הממצאים אשר נמצאו בקבר בצורה מושלמת. אומנם לא פשוט למצוא את המקום, למרבה ההפתעה אין שילוט, אך זהו ביקור מעניין ומומלץ ביותר (אתר המוזאון http://www.feelgreece.com/en/tomb-of-phillip-of-macedon).
באותו היום המשכנו אל שמורת הטבע Mount Olympus. מומלץ לנסוע אל העיירה היפה Litochoro (אינה כשמה) וממנה אפשר לצאת לטיולים רבים. בחרנו בהליכה קצרה אלHolly Cave ולמנזר שלידה שמשרה תחושה של "סוף העולם". פרטים תוכלו לקבל בלשכת המודיעין במקום.
ביום הבא נסענו לראות את המנזרים ב-Athos Mountain. את הביקור יש לתאם מראש ולנשים הכניסה אסורה. אם למישהו מכם יש קשרים ברבנות – אפשר לאמץ גישה זו ברחבת הכותל.
הדרך המעשית לבקר שם היא לנסוע מעל שעתיים אל Ouranoupolis ושם לעלות לשיט מייגע שנמשך כמה שעות, ובמהלכו אפשר לראות כ-20 מנזרים לאורך החוף, מהם כמה מבנים מרשימים מאוד.
שטנו ב-Athos Cruises עם המוני תיירים, אבל אפשר גם לשכור סירות אחרות, ולקצר את התענוג. אני ממליץ מאוד לעצור בעיירה היפה Arnea.
לסיכום אומר כי סלוניקי מציעה שילוב נפלא בין התרבות וההיסטוריה המקומיות לבין שפע מקומות בילוי, מסעדות ובתי קפה עכשוויים. חופשה נהדרת.
אני משוטט עם בני משפחתי בצפון מזרח יון באיזור העיר איאונינה החמישית בגודלה ביון. מתגורר בכפר קטן על אחד ההרים וסופג את האוויר שנשם אריסטו. אתרים אינם מענינים אותי. ארוחת שבת אכלנו במסעדת אריסטו ושם נפקחו עיני.
איך אפשר להיות ביוון ואין התייחסות בולטת למשקה?